SL Uradni list Evropske unije C 334/9

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 334/08)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENO OZNAČBO POREKLA/ZAŠČITENO GEOGRAFSKO OZNAČBO, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„SPECK ALTO ADIGE“ / „SÜDTIROLER MARKENSPECK“ / „SÜDTIROLER SPECK“

EU št.: PGI-IT-02125 – 14.3.2015

ZOP ( ) ZGO ( X )

1. Skupina vložnikov in pravni interes

Consorzio Tutela Speck Alto Adige Via Portici No 71 39100 Bolzano ITALIJA Tel. +39 471300381 Faks +39 471302091 info@speck.it

„Consorzio Tutela Speck Alto Adige“ [organizacija za zaščito] ima pravico vložiti zahtevek za spremembo v skladu s členom 13(1) odloka ministrstva za kmetijstvo, prehrano in gozdarstvo št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☐ Opis proizvoda — ☐ Geografsko območje — ☐ Dokazilo o poreklu — ☒ Metoda proizvodnje — ☐ Povezava — ☒ Označevanje — ☐ Drugo [Navedite.]

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Metoda proizvodnje

Člen 4 specifikacije proizvoda

— Odstavek 8 člena 4, ki se glasi: „8. Ob dobavi mora biti notranja temperatura stegna od 0 do 4 °C.“ se spremeni: „8. Ob dobavi mora biti notranja temperatura stegna od 0 do 7 °C.“ Temperaturno območje je bilo razširjeno zaradi uskladitve s splošnimi dobavnimi pogoji za sveža stegna, ki se uporabljajo za proizvodnjo šunke „Speck Alto Adige“. Tako naj bi se preprečil prevoz stegen, ki imajo pred dostavo bistveno nižjo temperaturo od 0 °C, kar je lahko potrebno zaradi manjšega temperaturnega območja, npr. 0–4 °C, ki se trenutno uporablja.

— Stavek: „ter stara pri sobni temperaturi od 10 do 15 °C in stopnji vlažnosti od 60 do 90 %;“ je bil spremenjen: „ter stara pri sobni temperaturi od 10 do 16 °C in stopnji vlažnosti od 55 do 90 %;“. Temperatura in vlaga v okolju, v katerem poteka staranje, sta zdaj manj strogo določeni. S tema ukrepoma so uvedene manjše razlike, ker hkrati omogočajo večje območje sobne temperature, kar spodbudi začetek osmoze, ki je bistvenega pomena za proizvodni proces, ter nižje stopnje vlage v prostorih, kar je včasih potrebno zaradi njihovega boljšega prilagajanja na postopek zorenja.

— Odstavek: „Soljenje in izboljševanje okusa z uporabo suhe metode se izvajata štiri dneve od datuma začetka proizvodnje, ki mora biti neizbrisljivo označen neposredno na vsakem celem stegnu tako, da ga je mogoče prepoznati do zaključka proizvodnega procesa.“ je bil spremenjen: „Soljenje in izboljševanje okusa z uporabo suhe metode se izvajata štiri dneve od datuma začetka proizvodnje. Proizvajalci morajo uvesti sistem registracije, ki za vsako celo stegno omogoča, da je do zaključka proizvodnega procesa mogoče jasno prepoznati datum začetka proizvodnje, vključno s sklicem na ustrezno enotno serijo.“ S to spremembo bodo lahko proizvajalci skladno z notranjimi postopki sledljivosti v podjetju namesto zamudnih in nesistematičnih postopkov časovnega žigosanja kože uporabljali posodobljene sisteme za prepoznavanje celih stegen, hkrati pa bodo lahko uporabili celovit nabor rešitev, ki so zdaj na voljo zaradi tehnološkega napredka, to pa bo koristilo celotnemu proizvodnemu procesu.

Člen 5 specifikacije proizvoda

— Odstavek: „Šunka ‚Speck Alto Adige IGP‘ / ‚Südtiroler Markenspeck g.g.A.‘ / ‚Südtiroler Speck g.g.A.‘ mora biti v skladu z lokalnimi običaji in tradicijo zorjena v prostorih, v katerih so zagotovljeni zadostno kroženje zraka, temperatura od 10 do 15 °C in stopnja vlažnosti od 60 do 90 %.“ se spremeni: „Šunka ‚Speck Alto Adige IGP‘ / ‚Südtiroler Markenspeck g.g.A.‘ / ‚Südtiroler Speck g.g.A.‘ mora biti v skladu z lokalnimi običaji in tradicijami zorjena v prostorih, v katerih so zagotovljeni zadostno kroženje zraka, temperatura od 10 do 16 °C in stopnja vlažnosti od 55 do 90 %.“ Sprememba upošteva in vključuje spremembe temperature in vlage v proizvodnem okolju iz člena 4.

— Odstavek: „Teža stegen se mora zmanjšati za vsaj 35 %, kot sledi, glede na razred po teži: Teža celega stegna v kg Najkrajši čas za 35-odstotno izgubo teže Najkrajši čas zorenja v tednih 3,4 do < 4,3 vsaj 15 tednov vsaj 20 tednov 4,3 do < 4,9 vsaj 17 tednov vsaj 22 tednov 4,9 do < 5,5 vsaj 18 tednov vsaj 24 tednov 5,5 do < 6,0 vsaj 20 tednov vsaj 26 tednov 6,0 do < 6,5 vsaj 21 tednov vsaj 28 tednov 6,5 do < 7,0 vsaj 23 tednov vsaj 30 tednov 7,0 do < 7,5 vsaj 24 tednov vsaj 32 tednov“ je bil spremenjen: „Teža stegen se mora v najkrajših obdobjih zorenja, ki so navedena v spodnji razpredelnici, zmanjšati za vsaj 35 % glede na razred po teži: Teža celega stegna v kg Začetek rafiniranja od začetka postopka zorenja. Najkrajši čas zorenja v tednih 3,4 do < 4,3 vsaj 15 tednov vsaj 20 tednov 4,3 do < 4,9 vsaj 17 tednov vsaj 22 tednov 4,9 do < 5,5 vsaj 18 tednov vsaj 24 tednov 5,5 do < 6,0 vsaj 20 tednov vsaj 26 tednov 6,0 do < 6,5 vsaj 21 tednov vsaj 28 tednov 6,5 do < 7,0 vsaj 23 tednov vsaj 30 tednov 7,0 do < 7,5 vsaj 24 tednov vsaj 32 tednov Ko stegno izgubi 35 % teže, se lahko začne njegovo rafiniranje od časa, navedenega v zgornji preglednici, izraženega v tednih glede na razred po teži.“ Proizvajalcem se je zdelo potrebno navesti, da se 35-odstotna minimalna izguba teže doseže v najkrajšem obdobju zorenja, ki je določeno v tretjem stolpcu preglednice v trenutni specifikaciji, ter da se naslov „Najkrajši čas za dosego 35-odstotne izgube teže“ v osrednjem stolpcu preglednice nadomesti z naslovom „Začetek rafiniranja od začetka postopka zorenja“, temu pa v naslednjem odstavku sledi razlaga pogojev za začetek postopka rafiniranja. Obveznost doseganja minimalne izgube teže v določenem obdobju je tako odpravljena, v celotni postopek zorenja pa se vključi rafiniranje, katerega trajanje je ostalo nespremenjeno. Rafiniranje se začne določeno število tednov po začetku postopka zorenja, kot je določeno v drugem stolpcu preglednice, pri čemer je to število tednov odvisno od teže. Določeno obdobje rafiniranja omogoča proizvajalcem izvedbo več dobrih praks, ki so opisane spodaj in prispevajo k posebnim značilnostim proizvoda.

— Po tej spremembi je bil v specifikacijo proizvoda vključen natančen opis stopnje rafiniranja. „Rafiniranje je na vrsti po doseženi zahtevani minimalni izgubi teže in pred koncem najkrajšega postopka zorenja. Njegov namen je pridobiti značilnosti proizvoda, ki so opisane v členu 6 te specifikacije proizvoda, ko se ugotovi, da je bila dosežena določena izguba teže. V postopku rafiniranja se uporablja posebna ovijalna zaščitna folija, ki je varna za hrano.“ V odstavku so pojasnjeni in določeni pogoji za rafiniranje. Med obdobjem rafiniranja se proizvod ovije v zaščitno folijo, zaradi katere se lahko proizvod zmehča in doseže ustrezno strukturo, preprečuje pa tudi razvoj suhih koncev ali luknjic ter nastanek deformacij zaradi izgube teže.

— Stavek: „Teže se nanašajo na težo posameznih stegen in povprečno težo ustrezne proizvodne serije.“ se spremeni: „Teže se nanašajo na povprečno težo proizvodne serije.“ S tem se uvaja nedvoumen način določanja teže na podlagi proizvodnih serij namesto na podlagi posameznih stegen, s čimer je ta proizvodna stopnja poenostavljena in usklajena z ostalimi stopnjami, pri katerih se prav tako sklicuje na proizvodne serije.

— Stavek: „V obdobju zorenja se lahko notranja temperatura šunke ‚Speck Alto Adige IGP‘ / ‚Südtiroler Markenspeck g.g.A.‘ / ‚Südtiroler Speck g.g.A.‘ giba samo na območju med 10 in 15 °C.“ se spremeni: „V obdobju zorenja se lahko notranja temperatura šunke ‚Speck Alto Adige IGP‘ / ‚Südtiroler Markenspeck g.g.A.‘ / ‚Südtiroler Speck g.g.A.‘ giba samo na območju med 10 in 16 °C.“ Sprememba upošteva in vključuje spremembe temperature in vlage v proizvodnem okolju iz člena 4.

Člen 8 specifikacije proizvoda

— Stavek: „Cela stegna, ki ustrezajo zahtevam te specifikacije, se ob koncu obveznega obdobja zorenja po vsaj 35-odstotni izgubi teže označijo z najmanj štirimi neizbrisljivimi oznakami na koži;“ se spremeni: „Cela stegna, ki ustrezajo zahtevam te specifikacije, se ob koncu obveznega obdobja zorenja po vsaj 35-odstotni izgubi teže označijo z najmanj eno neizbrisljivo oznako na koži;“. Neizbrisljiva oznaka se na kožo vtisne najmanj enkrat namesto štirikrat. Ta določba zadovoljuje nekatere potrebe, ki so jih izrazili proizvajalci šunke „Speck Alto Adige IGP“ / „Südtiroler Markenspeck g.g.A.“ / „Südtiroler Speck g.g.A.“, katerih izdelki so predpakirani in narezani na kose. Proizvodi se večinoma tržijo predpakirani ali narezani na kose; v tem primeru so vse podrobnosti o proizvodu navedene na etiketi, vključno z logotipom, ki je natisnjen v štirih barvah in je zato bolje viden od temnorjave oznake na koži, ki je že sama temna. Poleg tega je oznaka postala odvečna, saj je celo stegno lahko razrezano tudi na trideset delov ali celo na rezine. Z vtisnjenjem samo ene oznake na kožo se poenostavlja proizvodnja, ena sama oznaka pa je ustrezno jamstvo za poreklo proizvoda, kadar se ta notranje ali prek posrednikov prenaša za predelavo, dokler se nazadnje ne pakira in nareže na kose.

— Odstavek: „To oznako sestavlja podolgovat okvir, v katerem je spodaj stiliziran prikaz gora, nad njim pa beseda ‚Südtirol‘, kot sledi: “ se spremeni: „Ta oznaka prikazuje životec, ki ima v sredini stilizirano upodobitev gora, nad njo pa je beseda ‚Südtirol‘, kot sledi: “ S spremembo se je oznaka preoblikovala, da sta se izboljšali njena vidnost in vidnost logotipa proizvoda.

— Stavek: „Ime na etiketi mora biti napisano z razločnimi in neizbrisljivimi črkami ter se mora jasno razlikovati od vseh drugih napisov na etiketi, za njim pa morata biti navedeni besedna zveza ‚Zaščitena geografska označba‘ in kratica ‚ZGO‘, ki morata biti prevedeni v jezik države, v kateri se proizvod trži.“ se spremeni: „Ime na etiketi mora biti napisano z razločnimi in neizbrisljivimi črkami ter se mora jasno razlikovati od vseh drugih napisov na etiketi, za njim pa morata biti navedeni besedna zveza ‚Zaščitena geografska označba‘ in/ali kratica ‚ZGO‘, ki morata biti prevedeni v jezik države, v kateri se proizvod trži.“ Zaradi te spremembe se lahko skladno z Uredbo (EU) št. 1151/2012 namesto besedne zveze „Zaščitena geografska označba“ uporablja kratica ZGO.

— Odstavka: „Ponazoritev životca, v sredini katerega je pravokotno polje z ukrivljenimi stranicami, ki vsebuje besedo ‚SÜDTIROL‘, izpisano z velikimi stiliziranimi črkami nad stiliziranim večbarvnim gorovjem, na obeh straneh tega pravokotnega polja pa sta ob vodoravni osi životca dva stilizirana želoda; ob zgornjem valovitem robu životca so s stiliziranimi črkami izpisane besede ‚Speck Alto Adige IGP Südtiroler Speck g.g.A.‘, ob spodnjem valovitem robu pa je prav tako s stiliziranimi črkami izpisana besedna zveza ‚Zaščitena geografska označba‘; robovi životca so okrašeni z dekorativno obrobo, ki jo sestavljajo črta, ki poteka vzporedno z robom, ter nanizane podobe, sestavljene iz treh cvetnih listov; vse to je uokvirjeno z belim robom, ki poteka vzporedno z robovi životca.“ „Barvni elementi v sredini logotipa so reproducirani v štiribarvnem tisku CMYK, temnozeleni elementi pa so barve Pantone 575C ali Pantone 3435C, za kar se uporabijo ustrezne tiskarske plošče;“ se spremenita: „Logotip ponazarja životec, v sredini katerega je pravokotno polje z izbočeno spodnjo in zgornjo stranico ter črto, ki poteka ob robu. V pravokotniku je na belem ozadju v več barvah prikazano stilizirano gorovje, nad njim pa je s stiliziranimi črkami izpisana beseda ‚SÜDTIROL‘. Vzporedno z zgornjim in spodnjim valovitim robom sta prav tako s stiliziranimi črkami izpisani besedi ‚Südtiroler Speck g.g.A.‘ oziroma ‚Speck Alto Adige IGP‘. Sledi še dekorativna obroba životca, sestavljena iz pik, nanizanih v vrsto, ki poteka vzporedno z belim obrisom. Barvni elementi v sredini logotipa so reproducirani v štiribarvnem tisku CMYK, zeleni elementi pa v barvi Pantone 575C ali Pantone 3435C.“ Logotip proizvoda je bil preoblikovan tako, da elementi, povezani z imenom, bolj izstopajo. Opis in grafične značilnosti so bili ustrezno posodobljeni.

ENOTNI DOKUMENT

„SPECK ALTO ADIGE“ / „SÜDTIROLER MARKENSPECK“ / „SÜDTIROLER SPECK“

EU št.: PGI-IT-02125 – 14.3.2015

ZOP ( ) ZGO ( X )

1. Ime

„Speck Alto Adige“ / „Südtiroler Markenspeck“ / „Südtiroler Speck“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itn.)

3.2 Opis proizvoda, za katerega se uporablja ime iz točke 1

Šunka „Speck Alto Adige“ (italijansko), „Südtiroler Markenspeck“ / „Südtiroler Speck“ (nemško) se izdeluje iz izkoščenih svinjskih stegen, rahlo soljenih in začinjenih, hladno prekajenih v prostorih, predvidenih v ta namen, pri najvišji temperaturi 20 °C, ki so dobro dozorela v skladu z lokalnimi tradicijami in običaji. Ima posebne organoleptične lastnosti.

Ob dajanju v promet je površina šunke „Speck Alto Adige“, „Südtiroler Markenspeck“ oziroma „Südtiroler Speck“ rjave barve, na prerezu pa rdeče barve z belo-rožnatimi predeli. Ima prekajen, aromatičen in prijeten vonj ter značilen močan okus. Kemične, fizikalno-kemične in mikrobiološke lastnosti so:

skupaj beljakovine 20 % ali več;

razmerje voda/beljakovine ≤ 2,0;

razmerje maščobe/beljakovine ≤ 1,5;

natrijev klorid ≤ 5 %;

kalijev nitrit < 150 mg/kg;

natrijev nitrit < kot 50 mg/kg;

skupno število mezofilnih kultur v skladu s standardom UNI ISO 4833 (2003);

mlečne bakterije v mejni vrednosti 1 × 108 kolonijskih enot na gram (UFC/gram).

3.3 Krma (samo za proizvode živalskega izvora) in surovine (samo za predelane proizvode)

Cela zadnja stegna, ki se uporabljajo za proizvodnjo „Speck Alto Adige“, „Südtiroler Markenspeck“ oziroma „Südtiroler Speck“, morajo pred izkoščenjem tehtati najmanj 10,5 kg. Izkoščena in razkosana stegna (ki se jim v italijanščini reče „baffe“) morajo tehtati najmanj 5,2 kg. Ob dobavi mora biti notranja temperatura stegna med 0 in 7 °C.

3.4 Posebne faze proizvodnje, ki jih je treba izvajati na opredeljenem geografskem območju

Šunka „Speck Alto Adige IGP“ / „Südtiroler Markenspeck g.g.A.“ / „Südtiroler Speck g.g.A.“ mora biti obrezana po tradicionalni metodi, s kroglo ali brez nje, suho soljena in začinjena, ki se prekajuje in zori pri temperaturi največ 20 °C ter stara pri sobni temperaturi od 10 do 16 °C in stopnji vlažnosti od 55 do 90 %.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Šunka „Speck Alto Adige“ / „Südtiroler Markenspeck“ / „Südtiroler Speck“ se lahko trži cela, v kosih ali rezinah, brez embalaže ali pakirana vakuumsko oziroma v spremenjeni atmosferi.

Njeno razkosavanje, rezanje in pakiranje je treba izvajati izključno na območju proizvodnje, opredeljenem v točki 4, da se končnemu potrošniku zagotovi ohranitev njene značilne arome in prijetnega vonja.

3.6 Posebna pravila za označevanje proizvoda, za katerega se uporablja registrirano ime

Zaščitena geografska označba „Speck Alto Adige“ / „Südtiroler Markenspeck“ / „Südtiroler Speck“ se ne sme prevajati v druge jezike.

Označba mora biti na etiketi prikazana z razločnimi in neizbrisljivimi črkami ter se mora jasno razlikovati od vseh drugih napisov na etiketi. Imenu morata neposredno slediti besedna zveza „Zaščitena geografska označba“ in/ali kratica „ZGO“, ki morata biti prevedeni v jezik države, v kateri se proizvod trži.

Na vsaki etiketi mora biti logotip ZGO „Speck Alto Adige“ / „Südtiroler Markenspeck“ / „Südtiroler Speck“.

Na etiketo je dovoljeno dodati tudi navedbo „prodotto di montagna“ [gorski proizvod], kadar proizvodnja poteka na območjih z nadmorsko višino najmanj 600 metrov, ki so zato geografsko razvrščena v gorska območja.

4. Jedrnata opredelitev geografskega območja

Obdelava in predelava svinjskih stegen potekata izključno v obratih na območju avtonomne pokrajine Bolzano-Južna Tirolska.

5. Povezava z geografskim območjem

Območje proizvodnje ZGO „Speck Alto Adige“ / „Südtiroler Markenspeck“ / „Südtiroler Speck“ je izključno hribovita ali gorata pokrajina. Zaradi spremenljivih vetričev in vetrov, ki pihajo skozi številne alpske doline, je podnebje razmeroma suho, območje pa se ponaša tudi s 300 sončnimi dnevi na leto.

Poleg tega je bilo to obmejno ozemlje vedno stičišče sredozemske in srednjeevropske kulture, zaradi česar so nastale ugodne razmere za razvoj značilnega načina konzerviranja svinjskega mesa, ki združuje prekajevanje, značilno za Srednjo Evropo, in zorenje iz Sredozemlja.

Šunka „Speck Alto Adige“ / „Südtiroler Markenspeck“ / „Südtiroler Speck“ se v nasprotju s pršuti iz pokrajine Padanija izdeluje iz svinjskih stegen, ki se razkoščijo, odprejo in sploščijo, nato pa prekajujejo in zorijo. Za njen videz je značilna rjava barva, ki jo dobi s prekajevanjem. Pri razrezu je pusto meso rdeče barve, mastni del pa belo rožnate barve. Šunka „Speck Alto Adige“ / „Südtiroler Markenspeck“ / „Südtiroler Speck“ ima značilen vonj po zorjenem mesu, za katerega je značilen prijeten priokus po prekajevanju. Ima poudarjen, a ne slan okus.

Vzročna povezanost med šunko „Speck Alto Adige“ / „Südtiroler Markenspeck“ / „Südtiroler Speck“ in območjem proizvodnje temelji na posebnih mikroklimatskih razmerah na Južnem Tirolskem, ki jih je ta zgodovinsko in kulturno odrezana pokrajina znala izkoristiti. To mejno območje je že od nekdaj prostor zgodovinskega, etničnega, ekonomskega in kulturnega prehoda med Evropo severno in južno od Alp, zato je bilo odprto za prispevke in izkušnje obeh razvojnih območij. Zaradi vetričev in vetrov, ki pihajo z južnih in severnih pobočij gorskega masiva po dolinah Južne Tirolske, je to podnebje posebej primerno za zorenje šunke „Speck Alto Adige“ / „Südtiroler Markenspeck“ / „Südtiroler Speck“ ter spodbuja potrditev te metode predelave mesa, katere izvor sega v alpsko tradicijo gorskih kmetijskih gospodarstev. Metoda konzerviranja združuje močnejše prekajevanje, ki izvira s severa, in uporabo soli, ki izvira iz Padanije, za počasno sušenje v naravnih razmerah, Zato ima dobljeni proizvod zelo uravnotežen okus, ki je blažji kot močno prekajeni narezani kosi iz severne Evrope in močnejši kot blag pršut iz Sredozemlja. Je idealno zorjen ter ima bogato aromo, ki je rezultat dodajanja začimb v prvih fazah proizvodnje ter arom in lokalnih esenc v zraku, ki kroži med sušenjem. To so dodatni razlogi, zakaj šunka „Speck Alto Adige“ / „Südtiroler Markenspeck“ / „Südtiroler Speck“ slovi kot vodilni proizvod geografskega območja, s katerega izvira.

Sklic na objavo specifikacije

(drugi pododstavek člena 6(1) te uredbe)

Ministrstvo je sprožilo nacionalni postopek ugovora z objavo predloga za priznanje šunke „Speck Alto Adige“ / „Südtiroler Markenspeck“ / „Südtiroler Speck“ kot ZGO v Uradnem listu Italijanske republike št. 13 z dne 18. januarja 2016.

Prečiščeno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it) v zavihku „Prodotti DOP e IGP“ (v desnem zgornjem kotu zaslona) in nato „Prodotti DOP IGP e STG“ (na levi strani zaslona), ko se ta odpre, pa v zavihku „Disciplinari di Produzione all’esame dell’UE“.

(1) UL L 343, 14.12.2012, str. 1.